**DOCUMENT DE COMPROMÍS**

El doctorat és una experiència professional que permet adquirir competències científiques d’alt nivell, com també competències genèriques valorables en oficis de responsabilitat en tots els sectors socioeconòmics. Implica la consecució d’un projecte de recerca original i innovador, un pla personal de formació continuada com a suport al projecte de recerca i l’elaboració del projecte professional del doctorand.

Aquest document defineix els drets i els deures respectius i els compromisos recíprocs dels membres signants, per assegurar l’assoliment dels objectius anteriorment definits durant el període d’elaboració de la tesi doctoral, i signen aquest document:

* El doctorand.
* El tutor.
* Els directors de tesi que orienten el pla de recerca.
* El coordinador del programa de doctorat, com a president de la Comissió Acadèmica.

Signen aquest acord totes les parts, en el moment de la matrícula al programa de doctorat.

**1. Col·laboració mútua**

El doctorand, el tutor i el director es comprometen a establir una col·laboració mútua per assolir, en primer lloc, la presentació del pla de recerca, el seguiment i l’avaluació anual, l’elaboració, i finalment la defensa de la tesi doctoral del doctorand, d’acord amb els procediments i els terminis que s’hagin establert en la normativa que és d’aplicació.

**2. Obligacions i dedicació del tutor**

El tutor coneix la legislació relacionada amb els estudis de doctorat i, en particular, la normativa referent al seu desenvolupament a la Universitat de Barcelona i al programa de doctorat.

El tutor es compromet a informar del funcionament del programa de doctorat, seguir amb regularitat el pla de recerca, revisar regularment el document d’activitats personalitzades, vetllar per la interacció del doctorand amb la Comissió Acadèmica del programa de doctorat, i totes les funcions que s’especifiquen en el Reglament de règim intern de l’Escola de Doctorat de la Universitat de Barcelona i en la Normativa Reguladora del Doctorat a la Universitat de Barcelona.

Amb aquesta finalitat, la dedicació del tutor es reconeix d’acord amb la normativa vigent de la Universitat de Barcelona.

**3. Obligacions i dedicació del director de tesi**

El director coneix la legislació relacionada amb els estudis de doctorat i, en particular, la normativa referent al seu desenvolupament a la Universitat de Barcelona i al programa de doctorat.

El director garanteix que el doctorand tingui accés als recursos necessaris per poder desenvolupar el pla de recerca d’acord amb els criteris d’una recerca de qualitat

El director de tesi es compromet a seguir amb regularitat \_\_\_ \_\_\_\_\_\_\_\_\_\_\_\_ (opcionalment, es pot concretar la regularitat en cada cas) el seu desenvolupament, orientant-lo i enfocant el pla de recerca mentre es desenvolupa. Alhora, ha de procurar que el doctorand vagi prenent la iniciativa i vagi guanyant autonomia al llarg del projecte.

El director de tesi ha de procurar que el pla de recerca sigui de la màxima qualitat científica en el camp de \_\_\_\_\_\_\_\_\_\_\_ \_\_\_\_ i tingui un caràcter original, formador, innovador i que es pugui dur a terme en els termes que hagi proposat el doctorand, com també coherent amb la línia de recerca a la qual es vinculi.

El director de tesi vetllarà perquè es compleixin els codis ètics i de bones pràctiques, i amb aquesta finalitat emetrà una declaració signada de què no té coneixement que s’hagi produït cap plagi i que haurà d’acompanyar a la sol·licitud de dipòsit de la tesi doctoral.

Així mateix, el director es compromet a revisar regularment el document d’activitats personalitzades i exerceix totes les funcions que s’especifiquen en el Reglament de règim intern de l’Escola de Doctorat de la Universitat de Barcelona i en la Normativa Reguladora del Doctorat a la Universitat de Barcelona.

Amb aquesta finalitat, la dedicació del director es reconeix d’acord amb la normativa vigent de la Universitat de Barcelona.

**4. Obligacions i dedicació del doctorand**

El doctorand es compromet a formalitzar la matrícula cada curs acadèmic, en els terminis establerts en el calendari, a presentar el pla de recerca en el termini establert i a desenvolupar els estudis de doctorat en el marc del que estableix la normativa aplicable mitjançant el seguiment i l’avaluació anual del pla de recerca i l’elaboració de les activitats formatives indicades pel director, d’acord amb els compromisos que resulten d’aquest document. Així, ha d’informar el director regularment de l’evolució del treball, dels resultats obtinguts, i dels problemes que se li puguin plantejar en el desenvolupament, i s’ha de comprometre a observar els comentaris que li faci el director.

Amb aquesta finalitat, la dedicació del doctorand és de \_\_\_\_\_\_\_\_\_\_ \_\_\_\_\_ (temps parcial / temps complet), d’acord amb el que ha autoritzat la Comissió Acadèmica del programa de doctorat. La durada màxima dels estudis de doctorat serà de \_\_\_\_\_\_\_\_\_\_\_ (3 anys a temps complert / 5 anys a temps parcial), a comptar des de la data de formalització de l’admissió del doctorand al programa (primera matrícula de tutela acadèmica) fins a la data de sol·licitud de dipòsit de tesi doctoral.

En cas d’estudis a temps complet, si transcorregut el termini de tres anys no s’ha presentat la sol·licitud del dipòsit de la tesi, es podrà sol·licitar una pròrroga a la Comissió Acadèmica del programa qui podrà autoritzar-la per un any més, que excepcionalment pot ampliar-se un altre any addicional. En el cas d’estudis a temps parcial, la pròrroga pot autoritzar-se per dos anys més, que, excepcionalment, pot ampliar-se un altre any addicional.

En cas de malaltia, risc de l’embaràs o risc durant la lactància natural, maternitat, adopció, guarda amb finalitat d’adopció o acolliment, paternitat i en cas de mesures de protecció de violència de gènere, d’acord amb la normativa, els doctorands hauran de comunicar a la Comissió Acadèmica del programa de doctorat la baixa temporal en el programa. Aquest període de baixa quedarà acreditat en l’expedient de la doctoranda o del doctorand i es descomptarà del còmput sobre el règim de permanència i pròrrogues. En cas que la baixa temporal sigui per un període inferior a un curs acadèmic, s’haurà de formalitzar la matrícula i sol·licitar l’acceptació del pla de recerca o dur a terme l’avaluació i seguiment anual del pla de recerca en el moment de la incorporació com a requisit per a la matrícula del curs següent.

El doctorand/a pot sol·licitar a la Comissió Acadèmica la baixa temporal per tot un curs acadèmic al programa per un període màxim d’un curs acadèmic, ampliable fins a un curs acadèmic més, per motius personals, aportant la documentació acreditativa corresponent. La sol·licitud es presentarà abans que comenci el període per al qual es demana la baixa i si és per un curs acadèmic sencer abans de la seva matrícula. En el cas que es vulgui ampliar el període de baixa temporal per un curs més s’haurà de tornar a sol·licitar en les mateixes condicions. Durant els períodes de la pròrroga excepcional dels estudis no es podran autoritzar baixes per motius personals, llevat de l’acreditació de causes greus i excepcionals apreciades per la Comissió Acadèmica. El període de baixa autoritzat quedarà acreditat en l’expedient de la doctoranda o del doctorand i es descomptarà del còmput del règim de permanència i pròrrogues.

El doctorand ha d’actuar amb ètica a l’hora d’informar sobre els resultats obtinguts en el transcurs de la tesi doctoral, adequant el seu pla de recerca al codi de bones pràctiques en recerca i al codi de bones pràctiques de l’Escola de Doctorat. Així mateix, evitarà el plagi i respectarà els principis de propietat intel·lectual.

**5. Obligacions i dedicació de la Comissió Acadèmica**

La Comissió Acadèmica exerceix les funcions establertes en el Reglament de règim intern de l’Escola de Doctorat de la Universitat de Barcelona i en la Normativa Reguladora del Doctorat a la Universitat de Barcelona i, per tant, és responsable del progrés de la recerca.

En l’exercici de les funcions que se li encomanen, li correspon l’admissió d’estudiants al programa de doctorat i l’assignació del tutor i dels directors de tesi. Així mateix, li correspon resoldre l’acceptació del pla de recerca presentat pel doctorand i avaluar cada any les activitats formatives dutes a terme pel doctorand i els avenços produïts al pla de recerca.

La Comissió Acadèmica aprova el calendari i els documents específics que s’han d’adjuntar a la presentació dels plans de recerca dels doctorands i per a l’avaluació i el seguiment anual del pla de recerca. El calendari i els documents vinculats es fan públics al web del programa.

**6. Confidencialitat**

El doctorand està obligat, d’una banda, a mantenir en secret totes les dades i informacions que el director de la tesi, el tutor o qualsevol altre membre de l’equip investigador en què estigui integrat i que puguin tenir la consideració d’informació confidencial li proporcionin o revelin de manera oral, escrita, gràfica o per qualsevol altre mitjà de difusió, i, de l’altra, a no revelar, comunicar, cedir o divulgar a tercers cap informació que hi faci referència, utilitzant la informació obtinguda únicament i exclusivament amb objecte de fer la tesi doctoral.

El doctorand està obligat a no revelar cap informació del grup de recerca en què participi sense haver obtingut, de manera expressa i per escrit, l’autorització corresponent del director de tesi doctoral o del tutor. En tot cas, i si escau, el doctorand pot acollir-se al procediment especial d’autoritzar i llegir tesis doctorals sotmeses a processos de protecció o transferència de tecnologia o de coneixement establert en la normativa reguladora. El doctorand està obligat a signar els compromisos de confidencialitat que li puguin requerir els directors de la tesi doctoral, els grups de recerca o el tutor.

El compromís de confidencialitat i secret continua en vigor i és vinculant fins i tot després de finalitzada la relació administrativa o laboral entre el doctorand i la Universitat de Barcelona.

**7. Règim de propietat intel·lectual/industrial**

El doctorand té dret a ser reconegut com a titular dels drets de propietat intel·lectual o industrial que li puguin correspondre d’acord amb la legalitat vigent i a aparèixer com a coautor en tots els treballs, els articles o les comunicacions en què s’exposin els treballs de recerca en què hagi participat de manera rellevant.

El doctorand té dret a exercir els drets de propietat intel·lectual derivats de la seva activitat formativa en la recerca i de conformitat amb la contribució, segons el que estableix la legalitat vigent. Els drets esmentats són independents, compatibles i acumulables amb altres drets que puguin derivar-se de la recerca duta a terme, sense perjudici dels condicionants derivats de l’obra col·lectiva quan el doctorand participi en un projecte col·lectiu de recerca o hi estigui vinculat.

Pel que fa als drets de propietat industrial eventuals que pugui posseir sobre els resultats de la recerca, el doctorand se sotmet al que estableix la legislació vigent per a les patents universitàries i a la normativa aprovada per la Universitat de Barcelona. En tot cas, les quantitats que pugui percebre de l’explotació i la cessió dels drets esmentats no tenen en cap cas naturalesa salarial.

**8. Resolució de conflictes**

En cas d’incompliment dels compromisos inclosos en aquest document, les parts ho han de posar en coneixement del coordinador del programa de doctorat, que ha d’actuar com a mediador. Si la mediació no resol el conflicte, es trasllada a la Comissió de Mediació i Resolució de Conflictes ~~Delegada~~ de l’Escola de Doctorat de la Universitat de Barcelona, que l’ha de resoldre.

Si el doctorat es duu a terme en el marc d’un partenariat amb una altra institució, les parts s’han d’atendre a les disposicions particulars esmentades en el conveni de col·laboració que han de conèixer les persones signatàries d’aquest document.

**9. Compromís ètic i política de filiació institucional**

Tots els signats es comprometen a preservar les pràctiques ètiques reconegudes i els principis ètics aprovats per la Universitat de Barcelona, així com les normes ètiques recollides en diversos codis deontològics nacionals, sectorials i institucionals.

Així mateix, es comprometen a seguir la *Guia per a la correcta identificació de l’autoria i la filiació institucional en les publicacions científiques de la Universitat de Barcelona (*[*https://www.ub.edu/comissiobioetica/sites/default/files/documents/normativa/guia\_per\_a\_la\_correcta\_identificacio\_de\_lautoria\_i\_la\_filiacio\_institucional\_en\_les\_publicacions\_cientifiques\_de\_la\_ub\_2022\_cat.pdf*](https://www.ub.edu/comissiobioetica/sites/default/files/documents/normativa/guia_per_a_la_correcta_identificacio_de_lautoria_i_la_filiacio_institucional_en_les_publicacions_cientifiques_de_la_ub_2022_cat.pdf)*).* D’acord amb la Normativa Reguladora de Doctorat de la Universitat de Barcelona, són doctorands i doctorandes aquells alumnes matriculats a un dels Programes de Doctorat de la Universitat. **S’ha d’incloure sempre la filiació institucional acadèmica: Universitat de Barcelona (UB).** Atenent que els i les investigadores en formació desenvolupen la seva tasca de recerca vinculada als Programes de Doctorat, més enllà de l’ús d’instal·lacions externes a la institució i/o de treball en centres superiors d’investigació, el títol de doctor que s’obté és per la Universitat de Barcelona i, per tant, és la **institució acadèmica de referència d’aquest estudiantat i ha de constar en les seves produccions científiques.**

**10. Vigència**

Aquest document produeix efectes des de la data de la signatura fins a la lectura de la tesi doctoral. No obstant això, queda sense efectes en cas d’incompliment d’alguna de les clàusules que s’hi preveuen o del que s’estableix al Reglament de règim intern de l’Escola de Doctorat de la Universitat de Barcelona i de la Normativa Reguladora del Doctorat a la Universitat de Barcelona.

Barcelona, \_\_\_\_ de/d’ \_\_\_\_\_\_\_\_\_\_ \_\_\_\_\_ de 20\_\_\_

|  |  |
| --- | --- |
| El president de la Comissió Acadèmica del programa de doctorat \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_,(signat)Nom i cognoms: \_\_\_\_\_\_ \_\_\_\_\_\_\_\_\_Núm. del DNI / passaport / document comunitari:\_\_\_ \_\_\_\_\_\_\_\_\_\_\_\_ | El doctorand,(signat)Nom i cognoms: \_\_\_\_\_\_ \_\_\_\_\_\_\_\_\_Núm. del DNI / passaport / document comunitari:\_\_\_ \_\_\_\_\_\_\_\_\_\_\_\_ |
| El tutor,(signat)Nom i cognoms: \_\_\_\_\_\_ \_\_\_\_\_\_\_\_\_Núm. del DNI / passaport / document comunitari:\_\_\_ \_\_\_\_\_\_\_\_\_\_\_\_ | El director de tesi,(signat)Nom i cognoms: \_\_\_\_\_\_ \_\_\_\_\_\_\_\_\_Núm. del DNI / passaport / document comunitari:\_\_\_ \_\_\_\_\_\_\_\_\_\_\_\_ |
|  | El director de tesi, (signat)Nom i cognoms: \_\_\_\_\_\_ \_\_\_\_\_\_\_\_\_Núm. del DNI / passaport / document comunitari:\_\_\_ \_\_\_\_\_\_\_\_\_\_\_\_ |